b'\n_START_ARTICLE_\nCasino (messe)\n_START_PARAGRAPH_\nOffisersmessen Casino er en verneverdig bygning i Holmestrand i Vestfold. Den var en del av det tyske milit\xc3\xa6rleiranlegget p\xc3\xa5 Grefsr\xc3\xb8djordet ovenfor Kleivbrottet i dav\xc3\xa6rende Botne kommune under andre verdenskrig i Norge. Milit\xc3\xa6ranlegget ble etterhvert overtatt av de norske myndighetene under ledelse av Nasjonal Samling (NS), og brukt b\xc3\xa5de til oppl\xc3\xa6rings- og rekreasjonsvirksomhet. Det har blitt omtalt som Frontkjemperleiren i Holmestrand og SS-leiren i Holmestrand. Etter krigen ble brakkeanlegget oftere omtalt som Grefsrudleiren eller Grefsrud leir.\n_START_SECTION_\nBygningen\n_START_PARAGRAPH_\nOffisersmessen Casino er i dag den eneste bygningen som fortsatt st\xc3\xa5r igjen etter det tyskbygde leiromr\xc3\xa5det p\xc3\xa5 Grefsrud. Navnet Casino var et vanlig navn p\xc3\xa5 tyske offisersmesser. Bygningen er et typisk eksempel p\xc3\xa5 slike tyske offisersmesser fra krigen, og har en etasje, samt kjeller og loft i deler av bygningsflaten._NEWLINE_Det mest utarbeidede rommet er selve offisersmessen. Rommet er en stor sal med \xc3\xa5pen takstol og tak\xc3\xa5ser, t\xc3\xb8mmervegger uten panel og tregulv med smale gulvbord lagt i kvadrater. Vinduskarmene p\xc3\xa5 nordre gavl og d\xc3\xb8rkarmene har malte blomstermotiver. Langveggen mot \xc3\xb8st har en \xc3\xa5pen peis med peiskappe som g\xc3\xa5r helt til taket, og langs langveggen mot vest er det bygget en forh\xc3\xb8yning. Rommet ble b\xc3\xa5de brukt som spisesal for de tyske offiserene, men ogs\xc3\xa5 til konserter, teater og kino. I taket er det to store lysekroner av smijern, og er sammen med d\xc3\xb8rvridere og flere andre tak- og veggarmaturer v\xc3\xa6rt i bygningen siden det ble oppf\xc3\xb8rt i 1941-1942. B\xc3\xa5de bygningen i seg selv og interi\xc3\xb8ret som eksempelvis peisen, lysekronene og armaturen er tidstypiske har det \xc2\xabtysk romantiserende preget\xc2\xbb som var vanlig for slike bygninger oppf\xc3\xb8rt av tyskerne i Norge under okkupasjonen, og kan kan ha v\xc3\xa6rt prefabrikert i \xc3\x98sterdalen.\n_START_SECTION_\nEtter krigen\n_START_PARAGRAPH_\nEtter krigen ble forlegningene brukt som fremmedleir i noen \xc3\xa5r. Leiren ble da bebodd av utlendinger, hvorav noen ogs\xc3\xa5 hadde familie der. Deretter ble den leid av Europahjelpen som satte den i stand til \xc3\xa5 ta imot syke barn fra Mellom-Europa. Botne kommune overtok da de brakkene som ikke var n\xc3\xb8dvendig til dette . I 1951 ble leiren overf\xc3\xb8rt fra Europahjelpen til Sosialdepartementet og ble benyttet til hjem for psykisk utviklingshemmede under navnet Solb\xc3\xb8 \xe2\x80\x93 Statens hjem for \xc3\xa5ndssvake.  1961 ble Solb\xc3\xb8 lagt inn under institusjonen p\xc3\xa5 Fossnes, og i 1964 uttalte bestyreren i et intervju med T\xc3\xb8nsbergs Blad at institusjonen hadde 137 pasienter, men at flere av disse burde v\xc3\xa6rt p\xc3\xa5 psykiatriske sykehus._NEWLINE_Bortsett fra litt preg av manglende vedlikehold er bygningen fortsatt i god stand, men hageanlegget er dels \xc3\xb8delagt eller dels gjengrodd.'